b'\n_START_ARTICLE_\nHarjuj\xc3\xa4rvi (Kuhmoinen)\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 23 hehtaaria ja se on 900 metri\xc3\xa4 pitk\xc3\xa4 ja 600 metri\xc3\xa4 leve\xc3\xa4. Se sijaitsee Pukaraj\xc3\xa4rven etel\xc3\xa4puolella ja Lepp\xc3\xa4kosken pohjoispuolella. J\xc3\xa4rvi on muuten yhten\xc3\xa4inen, mutta sill\xc3\xa4 on kaakkoon p\xc3\xa4in ty\xc3\xb6ntyv\xc3\xa4 pitk\xc3\xa4 kaareva lahti. J\xc3\xa4rvell\xc3\xa4 on kartan mukaan yksi kallioinen saari, joka sijaitsee aivan etel\xc3\xa4rannassa kiinni. J\xc3\xa4rven rantaviivan pituus on 3,2 kilometri\xc3\xa4 ja sen rannat ovat mets\xc3\xa4maata. Sen ymp\xc3\xa4rist\xc3\xb6 on haja-asutusta, joka muodostuu kahdesta tilasta ja yli kymmenest\xc3\xa4 vapaa-ajan asunnosta. Niille tulee tiet Pukarankulmlle viev\xc3\xa4lt\xc3\xa4 kyl\xc3\xa4tielt\xc3\xa4, joka seuraa j\xc3\xa4rven l\xc3\xa4nsirantaa.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Kokem\xc3\xa4enjoen vesist\xc3\xb6ss\xc3\xa4 (vesist\xc3\xb6aluetunnus 35) L\xc3\xa4ngelm\xc3\xa4veden ja Hauhon reittien valuma-alueen (35.7) P\xc3\xa4\xc3\xa4skyl\xc3\xa4njoen valuma-alueella (35.76), jonka Pukaraj\xc3\xa4rven alueeseen (35.764) se kuuluu. J\xc3\xa4rven vedenpinnan korkeus on 118,5 metri\xc3\xa4 mpy. Siihen on johdettu yksi mets\xc3\xa4oja Ruskeaj\xc3\xa4rvelt\xc3\xa4 (9 ha). Valuma-alueen latvoilla sijaitsee pieni Haisulammi ja laskuojassa my\xc3\xb6s pieni Kallioj\xc3\xa4rvi. T\xc3\xa4rkein tulovirta on Pukaraj\xc3\xa4rvelt\xc3\xa4 tuleva joki, joka jatkaa etel\xc3\xa4p\xc3\xa4\xc3\xa4n lahdelta vajaa kilometrin mittaisena Luodoksenj\xc3\xa4rveen (9 ha). J\xc3\xa4rvi on joen vuoksi luonteeltaan l\xc3\xa4pivirtausj\xc3\xa4rvi. Vesireitti jatkaa etel\xc3\xa4mm\xc3\xa4ksi ja laskee Pitk\xc3\xa4veteen.\n_START_SECTION_\nHistoriaa\n_START_PARAGRAPH_\nVuoden 1855\xe2\x88\x921856 Kalmbergin kartastossa j\xc3\xa4rven karttanimi oli \xe2\x80\x9dHarjunj\xc3\xa4rvi\xe2\x80\x9d ja se on piirretty kuin se olisi osa Pukaraj\xc3\xa4rve\xc3\xa4 salmen kautta. T\xc3\xa4m\xc3\xa4 on ollut mahdollista, jos my\xc3\xb6s Pukaraj\xc3\xa4rven vedenpinnan korkeus oli nykyist\xc3\xa4 korkeammalla, kuten kartasta voi aavistaa._NEWLINE_Vuoden 1965 peruskartassa n\xc3\xa4kyy j\xc3\xa4rven ymp\xc3\xa4rist\xc3\xb6n peltotilanne, joka keskittyy tulojoen ymp\xc3\xa4rille. Seuraavassa vuoden 1986 kartassa on peltoja osin metsitetty ja j\xc3\xa4rven rannoille on ilemstynyt m\xc3\xb6kkej\xc3\xa4.'